題象守坐嘯堂
作者：孫覿
朝代：宋

paragraphs: 治國如烹鮮，馭民如牧羊。
薫狐蘆自焚，投鼠器必傷。
曹侯百世師，獄市寄全齊。
天下本無事，庸人勿擾之。
危機蹈潛弩，惡吏冠虓虎。
飛走豈不高，搖足墮網罟。
使君古太邱，妙割無全牛。
班春千騎曉，長嘯萬壑秋。
棠陰日轉午，風簷翠交舞。
問道舍蓋公，誦詩選何武。
渭水占熊羆，萬里笞羌夷。
試磨南山石，更草中興碑。